
"Csendes, békés, temető felé vezető út..." A külterületeken zajló változások és jövőképkeresés Erdőfű példáján

Kulcsszavak: külterületek, Erdőfű, fejlődés, elnéptelenedés, jövőképkeresés
Emlékszem, ahogy kisgyerekként először pillantottam meg Erdőfűt! Úgy néztem, mintha egy mesevilágba érkeztem volna. Számtalanszor láttam, ahogy Mohácson a komp megy át a túlpartra egy csomó autóval, utassal. Érdekelt, hogy mi van a túloldalon. Szintén sokat voltam Szőlőhegyen, dolgoztam a kertben és bámultam le a városra. Már gyermekkoromban is érdekeltek a külterületek. Ezért döntöttem úgy, hogy jobban utánajárok ezeknek a területeknek. Érdekel a településrészek múltja, hogy milyen volt ott élni és miben más ma. Milyen átalakulások, változások történtek a külterületeken? Hogyan rajzolta át a Duna a Margitta-sziget településképét? Mi történt Erdőfűn az uradalom megszűnése után? Miért költöztek ki sokan Szőlőhegyre, mi motiválta őket? Milyen jövőképre számíthatnak ezek a területek? Mit lenne jó fejleszteni, hogy jobbá tegyük ott az életet? Vagy van-e egyáltalán még értelme foglalkozni ezzel? Többek között ilyen kérdések merültek fel bennem miközben elkezdtem belemerülni a témába.
Ebben a dolgozatban, megpróbálok válaszok után kutatni, miközben tágabb környezetben áttekintve elemzem a külterületek helyzetét Magyarországon. Viszont a részben már említett háromkülterületi egységre fordítanám majd a nagyobb hangsúlyt, melyek mind nagyon különböző múlttal rendelkeznek, eltérő táji és elhelyezkedési adottságaik vannak, emiatt a jövőképük is jelentősen más lehet. A vizsgálatom elsősorban Erdőfűre koncentrál, annak a megismerésére, hogy zajlanak-e valamilyen változások benne, és hogy milyen jövőképekre számíthat. Az Erdőfűvel kapcsolatos kutatásomat pedig röviden összevetném a hozzá közel eső, ugyanakkor teljesen más fejlődési szakaszban lévő két nagy külterületi egységgel. Az egyik ilyen vizsgált egységem Mohács Szőlőhegy lesz egy kis kiegészítéssel, a második pedig az Újmohács környékén fekvő leginkább tanyasi külterületek.



